Lav et referat af nedenstående tekst:

Tekst:
Jane Christiansen kunne i dag lørdag igen besøge sine forældre Else og Hans Sørensen, som begge bor på plejehjemmet Lollandshus i Aalborg Ikke siden december har det ældre par kunnet få besøg af deres tre børn, de syv børnebørn og to oldebørn. - Det var en glædens dag, da vi fik at vide i går, at der nu var åbnet igen, siger Hans Sørensen. Også for datteren Jane Christiansen har det været en hård tid at måtte undvære kontakten med forældrene. - Det har været hårdt ikke bare lige at kunne kigge forbi, når man har lyst til at se dem. De er jo ældre mennesker, og vi ved ikke hvor lang tid, vi har dem - så ja, det har været hårdt, siger Jane Christiansen. Else og Hans Sørensen blev gift i 1958 og er stadig glade for hinanden, men dagen kan alligevel blive lang uden besøg, men nu er der lys forude. Flere nordjyske kommuner har nu ophævet besøgsrestriktionerne på de kommunale plejehjem. Det sker efter, at langt de fleste plejehjemsbeboere er blevet vaccineret mod coronavirus - og dermed kan de pårørende for første gang siden december igen frit besøge deres familiemedlemmer. - 96 procent af vores ældre borgere er nu vaccineret, så det er dejligt. Så det vil være frygteligt, og det vil være synd for alle parter, hvis vi skulle blive nødt til at lukke igen, men jeg tror ikke på, at der bliver flere nedlukninger på vores plejehjem, siger Jørn Hein (Rad.V.), der er rådmand for Ældre og Handicapforvaltningen i Aalborg Kommune. Og selvom Hans Sørensen fra Plejehjemmet Lollandshus er glad  for genåbningen og vaccinen, så er han nu også bekymret - for den yngre generation. - Mit håb er, at de unge mennesker inden længe kan komme ud og være sammen med deres jævnaldrende, for det trænger de i hvert fald hårdt til, lyder det Hans Sørensen, der er pensioneret politiassistent fra Aalborg.

Referat:
Flere nordjyske kommuner har nu ophævet besøgsrestriktionerne på de kommunale plejehjem blandt andet Plejehjemmet Lollandshus i Aalborg, hvor Else og Hans Sørensen lørdag efter mange uger uden besøg endelig fik set datteren Jane igen.